"Laura" lever i konstant frygt for at blive opsøgt af sin familie, som føler, hun har krænket deres ære. Station 2 har talt med hende.

- Jeg føler mig ikke tryg nogle steder. Jeg er bare konstant bange.

Ordene kommer fra 31-årige ”Laura”, som fortæller sin historie til Station 2 om 12 år på flugt fra æresvold fra sin egen familie. Hun kører sammen med Station 2s vært Karin Cruz Forsstrøm for første gang tilbage til sit gamle hjem, hvor hun flygtede fra et tvangsægteskab som 19-årig og har været på flugt siden.

- Jeg kan godt mærke, at hjertet banker lidt hurtigere end normalt, men savnet kommer også frem. Jeg har boet her virkeligt mange år. Det var mit liv her jo, lyder det fra Laura.

Laura bærer rundt på en barsk historie. Hun fortæller, hun blev tvangsgift med sin fætter og nu har en hel familie imod sig, fordi hun flygtede fra det hele. Laura fortæller, at hun har været på flugt i 12 år. Ifølge hende er hun flygtet fra social kontrol, trusler og voldtægt begået af sin mand, fordi han ville have et barn.

- Han tvang mig til det. Han tog kvælertag på mig. Han rev mit tøj i stykker. Jeg kæmpede selvfølgelig imod. Til sidst gav jeg jo bare op. Det første, jeg gjorde, var at løbe ud på badeværelset, fordi jeg kunne ikke i mit liv forestille mig at skulle være gravid, og det var bare afsted og vaske mig og gøre mig ren, fortæller hun.

Laura lever i konstant frygt for, at hendes familie finder hende. Foto: Station 2

Laura bad sine forældre om at hjælpe hende. Men hun siger, hun blev truet til at blive sammen med manden af sin far, fordi familien ikke måtte tabe ansigt.

- Min far blev ret hidsig, og min mor fortalte mig, at 'når far kommer hjem, så skal du virkelig passe på, fordi han er virkelig sur på dig, og han snakker om, at du skal tilbage til Pakistan. Du skal bare gøre, som han siger, for ellers så slår han dig'. Jeg blev selvfølgelig bange, fordi jeg kender hans temperament. Jeg kender ham, og jeg ved, hvordan han er. Jeg har altid været bange for ham hele mit liv, fortæller Laura.

En aften med rystende ben og uden at vide hvad der skulle ske med hende, flygtede hun. En spontan beslutning taget i frygt for afstraffelse, og hun er aldrig vendt tilbage.

- Jeg ved, hvor farlig min familie er. Jeg føler jo, at jeg har gjort noget mod dem, fordi jeg er stukket af. Det er jo deres ære. Så jeg har ligesom ødelagt den. Folk ser jo ligesom ned på dem nu, fordi deres datter stak af hjemmefra.

Opsøgt igen og igen

Laura fortæller, at hun har opholdt sig på 19 adresser forskellige steder i landet, siden hun flygtede. Men de fleste steder er hun blevet fundet. Præcis som mange ofre for æresrelaterede forbrydelser oplever. Hver gang kom familien personligt og ledte efter Laura eller efterlod breve i postkassen.

- Det gør mig meget nervøs hele tiden. Det gør jo, at jeg hele tiden frygter, at lige meget hvor jeg bor, så dukker de op, for det har de hele tiden gjort. Jeg føler mig ikke tryg nogen steder. Jeg er bare konstant bange. Jeg har ikke lyst til at se dem i øjnene. Jeg har ikke lyst til at fortælle dem, at jeg ikke gider dem. Jeg har ikke lyst til at fortælle dem, at jeg ikke vil hjem. Jeg ved ikke, hvorfor de bliver ved med at opsøge mig. Jeg forstår det ikke, fortæller Laura.

Savner at have en familie

Selvom Lauras familie ville hende det ondt, så savner hun alligevel sin familie.

- På et tidspunkt overvejede jeg at iføre mig en burka bare for at kunne sidde og lure lidt og se, om man kunne se dem, fordi det er min familie jo. Alle har jo en familie. Selvom ens familie er rigtig dårlig og slem og har gjort alle de her ting mod én, så er det jo stadig ens familie. Alle dem, jeg kender, har en familie. Det savner jeg jo også. Jeg savner at have en familie. Jeg ved jo, de er her. Jeg kan bare ikke opsøge dem, lyder det fra Laura.

Hun har i dag formået at holde sig skjult i cirka to år uden familien har fundet hende, og hun har fået en uddannelse. Men frygten sidder stadig i hende.

- Jeg er jo stadig på flugt. Det er ikke slut endnu. Jeg føler mig ikke sikker på nogen måde. Jeg føler mig forfulgt hver dag. Altså jeg ved ikke, om det slutter overhovedet.

”Laura” optræder anonymt i Station 2 af hensyn til sin sikkerhed og ”Lauras” påstande er af samme grund ikke forelagt familien.

Få hele "Lauras” historie og hør mere om æresvold i Station 2 i aften klokken 20.50.